FI Euroopan unionin virallinen lehti C 102/29

Kanne 20.2.2009 – Dennekamp v. Euroopan parlamentti

(Asia T-82/09)

2009/C 102/44

Oikeudenkäyntikieli: englanti

Asianosaiset

Kantaja: G.-J. Dennekamp (Giethoorn, Alankomaat) (edustajat: asianajaja O.Brouwer ja asianajaja A. Stoffer)

Vastaaja: Euroopan parlamentti

Vaatimukset

— Euroopan parlamentin päätös on kumottava

— Euroopan parlamentti on määrättävä korvaamaan ensimmäisen oikeusasteen tuomioistuimen työjärjestyksen 87 artiklan nojalla kantajan oikeudenkäyntikulut mahdollisten väliintulijoiden ja nopeutettua menettelyä koskevaan hakemukseen liittyvät kulut mukaan lukien.

Oikeudelliset perusteet ja pääasialliset perustelut

Kantaja pyysi 20.10.2008 Euroopan parlamentilta asetuksen N:o (EY) 1049/2001 (1) perusteella oikeutta saada tutustua (i) kaikkiin asiakirjoihin, joista kävi ilmi, ketkä Euroopan parlamentin jäsenet ovat myös lisäeläkejärjestelmän jäseniä, (ii) sellaisten parlamentin jäsenten nimiluetteloon, jotka olivat lisäeläkejärjestelmän jäseniä 1.9.2005 ja (iii) sellaisten lisäeläkejärjestelmän tämänhetkisten jäsenten nimiluetteloon, joiden osalta parlamentti maksaa kuukausittaisia maksuja. Parlamentti hylkäsi kantajan pyynnön ja vahvisti kieltäytymisensä 17.12.2008 tehdyssä päätöksessä.

Kantaja vaatii tällä kanteella 17.12.2008 tehdyn Euroopan parlamentin päätöksen A(2008)22050 kumoamista. Kantajalta evättiin tällä päätöksellä hänen asetuksen N:o 1049/2001 perusteella esittämänsä pyyntö asiakirjoihin tutustumisesta.

Kantaja katsoo, että kieltäytyminen perustuu arviointivirheeseen ja sillä rikotaan ilmeisesti asiakirjoihin tutustumista koskevan oikeuden osalta asetukseen (EY) N:o 1049/2001 sisältyviä sääntöjä ja periaatteita ja asetuksen (EY) N:o 45/2001 (2) sääntöjä. Parlamentti on näin ollen loukannut kantajan oikeutta tutustua yhteisöjen asiakirjoihin sellaisena kuin siitä on määrätty EY 255 artiklassa, Euroopan unionin perusoikeuskirjan 42 artiklassa ja asetuksessa (EY) N:o 1049/2001.

Kantaja katsoo, että päätöstä rasittavat seuraavat oikeudelliset virheet ja tosiasiavirheet:

(a) Kantajan mukaan parlamentti on rikkonut asetuksen (EY) N:o 1049/2001 2 artiklan 1 kohtaa ja perustanut virheellisesti kieltäytymisensä edellä mainitun asetuksen 4 artiklan 1 kohdan b alakohtaan, koska tutustuttavaksi vaadittujen asiakirjojen tietojen ilmaiseminen ei voi vahingoittaa kyseisten parlamentin jäsenten yksityiselämää.

(b) Lisäksi parlamentti on soveltanut virheellisesti asetusta (EY) N:o 45/2001, koska se totesi virheellisesti, että kantajan pyyntö olisi arvioitava asetuksen (EY) N:o 45/2001 perusteella.

(c) Kantaja katsoo vielä, että parlamentti ei ole onnistunut asettamaan yleisiä etuja, joita tietojen ilmaiseminen palvelee, ja yksityisiä etuja oikeudenmukaiseen tasapainoon. Se ei ole myöskään arvioinut, missä määrin väitettyjä yksityisiä etuja tosiasiallisesti ja erityisesti vahingoitettaisiin.

(d) Parlamentti on rikkonut kantajan mukaan EY 235 artiklaa, koska se ei ole ilmoittanut riittäviä perusteluita kieltäytymiselleen. Lopuksi kantaja toteaa, että päätöksestä ei käy ilmi, että parlamentti olisi suorittanut konkreettisen arvioinnin kantajan asiankirjoihin tutustumista koskevassa pyynnössä mainitsemien yksittäisten asiakirjojen osalta.

(1) Euroopan parlamentin, neuvoston ja komission asiakirjojen saamisesta yleisön tutustuttavaksi 30.5.2001 annetun Euroopan parlamentin ja neuvoston asetus (EY) N:o 1049/2001 (EYVL L 145, s. 43).

(2) Yksilöiden suojelusta yhteisöjen toimielinten ja elinten suorittamassa henkilötietojen käsittelyssä ja näiden tietojen vapaasta liikkuvuudesta 18.12.2000 annettu Euroopan parlamentin ja neuvoston asetus (EY) N:o 45/2001 (EYVL L 8, s. 1).